በማህበራዊ ኢኮኖሚና ፖለቲካ እንቅስቃሴው ተሳታፊና ተጠቃሚ ሆነናል፤ የአማራ ክልል ሴቶች
የሴቶችን ተሳታፊነትና ተጠቃሚነት ለማረጋገጥ መንግስት ትኩረት ሰጥቶ እየሰራ መሆኑን የክልሉ ርዕሰ መስተዳደር አቶ ገዱ አንዳርጋቸው ገልጸዋል።ከአማራ ክልል ሁሉም ወረዳና የከተማ አስተዳደር ከተውጣጡ ሴቶች ጋር በመጀመሪያው መርሀ ግብር ዕቅድ አፈፃፀምና በቀጣዩ ረቂቅ ሰነድ ላይ ለሁለት ቀናት የተካሄደው ውይይት ትናንት ማምሻውን ተጠናቋል።በውይይቱ ላይ ተሳታፊ ከነበሩ ሴቶች መካከል ከደቡብ ወሎ ዞን ኮምቦልቻ ከተማ ወይዘሮ ዘነበች ካሳ ረቂቅ ሰነዱ የሴቶችን ቀጣይ ተጠቃሚነት ሊያረጋግጥ በሚችል ሁኔታ የተዘጋጀ በመሆኑ ዕቅዱን ለማሳካት እሰራለሁ ብለዋል።መንግስት በአመቻቸው ተዘዋዋሪ ብድር 15 ሆነው በጥቃቅንና አነስተኛ የስራ መስክ ተደራጅተው በምግብ ዝግጅት ስራ ላይ በመሰማራት  የድህነት ተራራን መናድ መጀመራቸውን ተናግረዋል።ከራሳቸው አልፈው እናትና አባት የሌላቸውን 10 ልጆች እየረዱ መሆኑን ገልጸው ይበልጥ ጠንክረው በመስራት ከፍተኛ ደረጃ ላይ በመድረስ ራሳቸውንና አገራቸውን ለመጥቀም አቅደው እየሰሩ መሆናቸውን አስታውቀዋል።ከምዕራብ ጎጃም ዞን ሰከላ ወረዳ ወይዘሮ ጎጃም አወቀ በወደቀው ስርዓት የመሬት ባለቤት ባለመሆናቸው ለከፋ ማህበራዊ፣ኢኮኖሚና ስነ-ልቦናዊ ችግር ተዳርገው መቆየታቸውን ተናግረዋል።“በህገ-መንግስቱ በተረጋገጠልኝ መብት ከወንዶች ዕኩል የመሬት ባለቤት በመሆኔ ከኢኮኖሚ ጥገኝነትና ጭቆና ተላቅቄ ሰርቼ ራሴን እያስተዳደኩ እገኛለሁ” ብለዋል።በአነስተኛ የእርሻ መሬታቸው ግብዓት ለመጠቀም ምርጥ ዘር ተለይቶ ባለመቅረቡ እንደተቸገሩ ገልጸው ዕቅዱን ለማሳካት ችግሩ በቀጣይ እንዲፈታላቸው ጠይቀዋል።“ሴቶች ከጓዳ በመውጣት በአደባባይ መብትና ጥቅማችን በዚህ ስርዓት ተረጋግጦልናል” ያሉት ደግሞ ከወቡብ ወሎ ዞን ለገሂዳ ወረዳ ወይዘሮ ሉባባ ሁሴን ናቸው።መብትና ጥቅሜን ይበልጥ አስከብሬ ጠንክሬ በመስራት ለአገሬ ዕድገት የድርሻየን በመወጣት መካከለኛ ገቢ ካላቸው አገሮች ተርታ ለመሰለፍ የተያዘውን ግብ ለማሳካት እተጋለሁ ብለዋል።ከምስራቅ ጎጃም ዞን ወይዘሮ አበሩ አስቻለ “የመሬት ባለቤት በመሆኔ የነበረብኝን የኢኖሚ ችግር በዘላቂ አስወግጄ በምግብ ራሴን ችያለሁ” ብለዋል።በረቂቅ ሰነዱ የተቀመጠውን ዕቅድ ለማሳካ የመንገድና መብራት መሰረተ ልማት እንዲስፋፋ፣የጤና ተቋም አገልግሎት አሰጣጥና እንዲሁም የመልካም አስተዳደር ችግሮች እንዲሻሻሉ የውይይቱ ተሳታፊ ሴቶች ጠይቀዋል።የክልሉ ርዕሰ መስተዳደር አቶ ገዱ አንዳርጋቸው የክልሉን ሴቶች ተሳታፊነትና ተጠቃሚነት ለማረጋገጥ መንግስት ትኩረት ሰጥቶ እየሰራ መሆኑን ገልጸዋል።በተጠናቀቀው ዕቅድ ዘመን በየደረጃው በምክር ቤቶች የሴቶች ፖለቲካዊ ተሳታፊነትና ተጠቃሚነት እያደገ መምጣቱን አስታውቀዋል።በቀጠይም አደረጃጀቶቻቸውን በማጠናከር ሴቶች የውሳኔ ሰጭነት አቅማቸውን እንዲያሳድጉ፣ በስራ ዕድል ፈጠራ፣ የተሻሻሉ አሰራሮችና ቴክኖሎጂዎችን እንዲጠቀሙ የክልሉ መንግስት በሁለተኛው መርሃ ግብር ዘመን ትኩረት ሰጥቶ እንደሚሰራም አስታውቀዋል።የተገኘውን ለውጥ ለማስቀጠል ሴቶች እንዲስተካከሉ የጠየቋቸው የመንገድ፣ የመብራት፣ የትምህርት ጥራትና በጤና ድርጅቶች የሚስተዋሉ የአገልግሎት አሰጣጥና የመልካም አስተዳደር ችግሮችን መንግስት ለመፍታት ዝግጁ መሆኑንም አቶ ገዱ ተናግረዋል።የጤና ጥበቃ ሚኒስቴር ዴኤታ ዶክተር አሚር አማን በአገር አቀፍ ደረጃ 8 ነጥብ 8 ሚሊዮን ሴቶች በግብርና ልማትና ከግብርና ውጭ በሆኑ የስራ መስኮች ተደራጅተው ተጠቃሚ መሆናቸውን ገልጸዋል።በተጨማሪም ከስድስት ሚሊዮን የሚበልጡ ሴቶች የቁጠባ ባህላቸውን እንዲያሳድጉ በተደረገው ጥረት በአምስት ዓመቱት ከሁለት ነጥብ 8 ቢሊዮን ብር በላይ መቆጠባቸውን ተናግረዋል።በሁለተኛው የዕቅድ ትግበራ ዘመን መንግስት የሴቶችን ብቃት ይበልጥ በማሳደግ የኢኮኖሚና ፖለቲካዊ ተሳታፊነታቸውን በማረጋገጥ ለአገሪቱ  ዕድገት መፋጠን የድርሻቸውን እንዲወጡ ትኩረት መስጠቱን አስታውቀዋል።እንደ ኢዜአ ዘገባ ከክልሉ ሁሉም ወረዳና የከተማ አስተዳደር የተውጣጡ ሴቶች በሁለተኛው መርሀ ግብር ረቂቅ ሰነድ ላይ ለሁለት ቀናት ያካሄዱትን ውይይት ትናንት ማምሻውን አጠናቀዋል።